Rikunarita-ORG/Wikinium huggingface dataset:
# World Geodetic System

Et **World Geodetic System** is nen standard, den gebroekt wöd bi-j et maken van kaarten (kartografie, geodesie, en navigasie). Et systeem besteet oet een koordinoatenstelsel veur de eerde, een standard bolvormeg referensieoppervlak (ok wal doatum of referensieellipse eneumd) veur rowwe heugtegegeavens, en een oppervlak met gelieke potentiele zwoartekracht (de geode) dat et nominoale zeenivo beskrif.

De leste versie neumt ze WGS 84 (ontstoan in 1984 en is veur et lest bi-j ewarkt in 2004), rond 2010 zal disse versie weer verni-jd wodden.

## Belangriekste kenmarken

As middelpunt van et koordinoatenstelsel wöd et massamiddelpunt van de eerde enommen, den dampkring metenommen. Anenommen wöd dat de nauwkeuregheid van dit middelpunt minder as 2 cm is.

De lengtegroad van den nul-meridioan kump oaverèn met de IERS Referensie Meridioan, den in de buurte ligt (~102m oostelek) van den Greenwhich meridioan.

Den *doatum* is ne ellipse met nen stroal a = 6.378.137 m ter heugte van den evenoar, en nen stroal b = 6.356.752,314245 ter heugte van de polen, dus ne afplatting in de richting van de polen van zon 21 km.

As leste, et zwoartekrachtoppervlak wöd beskreven deur ne wiskundege vergelieking met bolkoordinoaten in de 360e groad.

## Ni-je versies

Der bunt verskeidene versie van WGS ewest, en bi-jwarken blif neudeg. Dat kump umdat de eerdskollen ten opzichte van mekare beweagt, en bi-jveurbeeld Europa dus steureg ni-j koordinoaten hef.
# Google Maps

Et beeldmoark van Google Maps
**Google Maps** is nen online kaartendeenst vuur op den komputer. Den deenst is van Google Inc.. Et böd satellietbeelden, stroatkaarten, 360° panoramabeelden (Google Streetview), de leste verkeersinformasie (Google Traffic) en routeplanners vuur vootgängers, autoveurders, fietsers (mut nog etest worden) en et openboar vervoor.

Google Maps vung an as een C++ komputerprogramma. Et wör oontwörpen duur Lars en Jens Eilstrup Rasmussen, van Where 2 Technologies. In oktober 2004 wör det bedrief oawerkocht duur Google, dee as der ne web-app van maakten. Google kochten der ook nog een bedrief bie wat vanoet de ruumte beelden van de earde maakten en een bedrief wat et verkeer verdan in de gaten heuld. Det deden ze allemoal bie mekoar en neumden et Google Maps, woermet as ze in februwoari 2005 de moarkt op gungen. De vuurkaante van den deenst gebrok JavaScript, XML en Ajax. Google Maps hef ne API woermet as kaarten ook op aandere websteas inbed worden köant. Doarbie köant bedriewen en organisasies in laanden oawer de hele wearld öare stea op de kaarte markeren. Met Google Map Maker köant leu zelf de kaarten verbetteren.

Met Google Maps' satellietblik kiekt gebroekers van böawenten op de wearld. De meeste beelden van steaden hebt hoge resolusie. Ze zeent nömmen vanoet een vleegtuug wat tusken 240 en 460 meter hoge vlög. De rest van de beelden keump van satellieten. De meeste satellietfoto's zeent neet mear as dree joar oold en wordt regelmoatig bie ewoarket. Google Maps gebrok ne benöadering van de Mercator-wiergawe, woerduur as de strekken um de wearldpolen neet precies eteund worden köant.

In 2013 wör der een niej ontwoarp van de komputer-app vrie egewen, nöast de "klassieke" versie van vuur 2013. In 2008 wör Google Maps vuur mobiel vrie egewen. Doarmet köant leu navigeren via GPS. In 2013 bleek at et den meest populearen app vuur smartphones was. Mear as 54% van alle leu oawer de hele wearld dee as een smartphone harren, hebt den app tenminsten eenmoal gebroekt.

Volgens Google har et bedrief in 2012 mear as 7100 leu in deenst um de wearld in kaarte te brengen.

## Referensys
# Azie

Azie
**Azie** is t grootste kontinent ter wereld. Aan de westkaant grenst t aan Europa en Afrika, in t noorden aan de Arktische Ozeoan, in t oosten en zuudoosten aan de Grode Ozeoan en in t zuden aan de Indische Ozeoan. In t joar 2006 woonde der op t kontinent sikkom 3,97 miljard mìnsken, dit is 61% van de totoale wereldbevôlken (6,50 miljard). Azie bedekt mit n oppervlakte van 43.810.000 km², 8,6% van de totoale oppervlakte van de eerde en 29,4% van de totoale laandoppervlakte.

## Definitsie van Azie

t Kontinent Azie wordt definieerd deur Europa en Afrika ôf te trekken van de Afrika-Euraziatische laandmassa. De precieze grenzen van t kontinent binnen nait hailmoal dudelk (spesjoal veur nait-kartogroafen). Azie en Afrika binnen van mekoar schaaiden deur t Suezknoal (Laandengte van Suez). De grens van Europa en Azie lopt grofweg via de Dardanellen, de Zee van Marmara, de Bosporus, de Zwarte Zee, t Kaukasusgebaargte (nait hailmoal onomstreden summege mìnsken ploatsen de liende via de Koema-Manytsjleegte), de Kaspische Zee, de Oeralrivier (nevvens aanderen de Embarivier) en de Oeral noar Nova Zembla.

**De volgende gebieden valen dus hieronder: t Aziatische vaastelaand;
* de ailaanden op t Aziatisch kontinentoal plat;
* ailaanden dij nait op t Aziatisch kontinentoal plat liggen môr gewoonlek zain worden as dail van Azie;

## Laanden in Azie

Tot Azie beheuren de volgende gebieden (alfabetisch):

|  |
| --- |
| **Onôfhaankelke laanden:** Afghanistan – Armenie – Azerbaidzjan – Bahrein – Bangladesh – Bhutan – Brunei – Kambodja – China – Cyprus – Egypte – Filipienen – Georgie – India – Indonezie – Irak – Iran – Israël – Japan – Jemen – Jordanie – Kazachstan – Kirgizie – Koeweit – Laos – Libanon – Malediven – Malaizie – Mongolie – Myanmar – Nepal – Noord-Korea – Oezbekistan – Oman – Oost-Timor – Pakistan – Qatar – Ruslaand – Saoedi-Aroabie - Singapore – Sri Lanka – Syrie – Tadzjikistan – Thailaand – Turkije – Turkmenistan – Verainde Arabische Emiroaten – Vietnam – Zuudkorea |
| **Gebieden mit betwiste stoatus / bezette gebieden:** Abchazie - Aksai Chin – Gazastrook – Jammu en Kasjmir – Koerdistan – Nagorno-Karabach – Paracelailaanden – Shaksgam – Spratly-ailaanden – Taiwan – Tibet – Turkse Republiek Noordcyprus – Westelke Jordoanoever - Zuudossetië |

## Noten

|  |  |
| --- | --- |
|  | *Dit artikel is skreaven in et grönningsk.* |
# Beringstroat

Satelietfoto van de Beringstroat
Zeemanskaarte van de Beringstroat
De Peterskaarte hef de raanden in de Beringstroat. \* Op aandere kaarten wörd een deel van Ruslaand leenks nöast Alaska teund.
De **Beringstroat** (Russies: Берингов пролив, *Beringov proliv*, Yupik: *Imakpik*) is nen stroat tusken den Groten Oseaan en de Noordelike Ieszee, tusken Ruslaand en de Amerikaanse stoat Alaska.

De Beringstroat is neumd noar Vitus Bering, nen Russiesen verkenner den as in Denemoarken geboren is. Et ligt op et zuden van den Poolkreenk op 65° 40' N latitude. Dit is de hudige VS-Ruslaandgreanze. Allene de VS neamp disse greanze an.
De westerleankte is 168° 58' 37" W.

Wetenskoppers distert nog aait oawer et vroagstuk of meansken via de Beringstroat van Azië noar Noord-Amerika ereaizet zeent. Ze gebreukn dan hiervuur ne laandbrugge (Beringia). Dit kon dan duurdet gletsjers völle water vaste heulden en der doarduur mear laand bloot lea.. Disse verkloaring vuur wodöanig as Indianen in Amerika kömmen is al verskeaidene tientallen joaren de meest an ehungene.

Seend 2012 is de Russiese kuste an de Beringstroat een of eslötn leagergebeed. Iej köant der allene met spesjale vergunning in en allene via ne lochthawen of met nen cruise. Reaizigers zoonder disse spesjale vergunning, zelfs met visum, köant vastenömmen worden, ne bote kriegen, of oet ezat worden met antekening det ze in et vuurliggende ginnen visum mear magnt.

## Referensies